Virallinen lehti nro C 142 , 21/05/1999 s. 0026



KIRJALLINEN KYSYMYS E-2631/98 esittäjä(t): Nel van Dijk (V) komissiolle (1. syyskuuta 1998) Aihe: Mäyriin (meles meles) Yhdistyneissä kuningaskunnissa kohdistuva uhka Miten komissio voi väittää niin suurella varmuudella 30. maaliskuuta 1998 antamassaan vastauksessa P-0787/98(1) Doeke Eisman esittämään kysymykseen, että mäyrät ovat 1970-luvun alusta lähtien olleet osallisina nautatuberkuloosin levittämiseen Lounais-Englannissa ja Walesissa? Onko komissio tietoinen, että Krebin raportin mukaan mäyrien osuutta nautakarjan tartuttamisessa ei ole voitu osoittaa ja että yhdestäkään Ison-Britannian ja Irlannin ulkopuolisista maasta ei ole löytynyt todisteita tartuttamisesta? Miten komissio perustelee väitteensä, jonka mukaan kyse on "vakavista vaaroista ihmisen terveydelle"? Vastaavatko Krebin raportissa suositeltu tapettavien mäyrien määrä ja tartunnan saaneiden mäyrien mahdollisesti aiheuttaman vahingon määrä suhteellisesti toisiaan? Eikö tässä asiassa viitata liian kevein perustein Bernin yleissopimuksen poikkeussäännöksiin? (1) EYVL C 310, 9.10.1998, s. 129. Komission jäsenen Ritt Bjerregaardinkomission puolesta antama yhteinen vastaus kirjallisiin kysymyksiinP-2621/98 ja E-2631/98 (28. syyskuuta 1998) Tuberkuloosi ei ole levinnyt laajalti kaikissa mäyräkannoissa Yhdistyneessä kuningaskunnassa, mutta siellä, missä sitä esiintyy, sitä esiintyy usein runsaasti. Vuonna 1997 todettiin mäyrien hävittämisen yhteydessä, että yhteensä 27,8 prosenttia karsituista mäyristä oli saanut tartunnan ja että näiden mäyrien osuus oli Sussexissa 48 prosenttia, Herefordissa 43 prosenttia ja Gwentissä 82 prosenttia. Tartunnan saaneiden eläinten hävittäminen hyödyttää selvästi koko mäyräkantaa. Tuberkuloosin täydellinen hävittäminen on kuitenkin osoittautunut vaikeaksi. Kun Krebin raportti tilattiin, tavoitteena oli saada aikaisempaa parempaa tietoa mäyrien osuudesta tuberkuloosiepidemioihin ja verrata erilaisten taudinhävittämisstrategioiden tehokkuutta. Raportissa suositettiin seuraavien kolmen vaihtoehdon tutkimista: ennalta ehkäisevä mäyräkannan karsinta ennen tartuntojen esiintymistä, mäyräkannan karsinta tartuntojen esiintyessä ja mäyräkannan karsimatta jättäminen. Yhdistyneen kuningaskunnan hallitus on hyväksynyt nämä suositukset. Kokeita aiotaan tehdä alueilla, joilla tuberkuloosin toistuvan esiintymisen vaara on suurin. Sen vuoksi on todennäköistä, että huomattava osa karsittavista mäyristä on jo saanut tartunnan, jolloin niiden hävittäminen vähentää tartunnan leviämistä ja siten muihin mäyriin kohdistuvaa tartuntavaaraa itse karsinta-alueella ja sen ulkopuolella. Lisäksi se vähentää ihmisten altistumista karjan välityksellä tapahtuvalle tartunnalle. Mäyrien täydellistä hävittämistä Yhdistyneestä kuningaskunnasta ei ole ehdotettu. Tätäkin tärkeämpi näkökohta on, että Yhdistynyt kuningaskunta voi todennäköisesti näiden koetulosten avulla kehittää tuberkuloosin hävittämiseen tähtääviä toimenpiteitään. Tämän ansiosta mäyrien hävittäminen voidaan rajoittaa vähimmäismäärään, jota tavoitteiden saavuttaminen edellyttää. Lisäksi Krebin raportissa todetaan, että käytettävissä olevat tiedot tukevat vahvasti sitä näkemystä, että mäyrät ovat merkittävä karjan tuberkuloositartunnan lähde, vaikka niiden osuutta karjan saamista tartunnoista ei olekaan mahdollista määrittää. Vaikka aikaisemmin on oletettu, että mäyrien kantama bakteerikanta (mycobacterium bovis) ei aiheuta suurta vaaraa ihmisille, tämän olettamuksen todentamiseen tarvitaan lisätutkimuksia. Toistaiseksi useimmat ihmisistä tehtävät diagnoosit tehdään kliinisin perustein. Tämä ei sulje pois sitä mahdollisuutta, että jotkin tapaukset ovat mycobacterium boviksen aiheuttamia. Koska kliininen tauti on vakava ja johtaa usein kuolemaan, tätä on pidettävä kansanterveyden kannalta erittäin huolestuttavana. Komission mielestä Krebin raportissa suositetut mäyräkannan karsintatoimenpiteet eivät ole ristiriidassa Euroopan yhteisön luonnonsuojelupolitiikan kanssa ottaen huomioon, että kyseeseen tulevat alueet eivät ole laajoja ja että valtaosassa Yhdistynyttä kuningaskuntaa on jo ryhdytty mäyrien suojeluun, jolla lievennetään karsintatoimenpiteiden vaikutuksia. Komissio suhtautuu myönteisesti tieteellisiin tutkimuksiin, joiden avulla voidaan hävittää tällainen eläimillä ja ihmisillä esiintyvän taudin aiheuttaja ja varmistaa, että tärkeiden taudintorjuntatoimenpiteiden yhteydessä tapahtuva luonnonvaraisen eläinlajin karsinta voidaan rajoittaa minimiin.